126.

Europski nadzornik za zaštitu podataka preporučuje: — unošenje jasne pojmovne razlike između operativnih podataka (podataka povezanih s predmetom) i administrativnih podataka (podataka koji nisu povezani s predmetom) u Prijedlog o Eurojustu, kao i izmjenu članka 27. stavka 5. Prijedloga o Eurojustu u skladu s tim definicijama, — definiranje sljedećih pojmova u prijedlozima o Eurojustu i EPPO-u: nadležna tijela, tijela Unije, treće zemlje, međunarodne organizacije, privatne stranke i privatne osobe, — jasno i precizno definiranje područja nadležnosti EPPO-a, — pojašnjenje mogu li se osobni podaci obrađivati u spisima izvan sustava vođenja predmeta, — zamjenu formulacije „osobni podaci vezani uz predmet” formulacijom „operativni osobni podaci” u članku 22. stavku 6. Prijedloga o EPPO-u kako bi se osigurala dosljednost s definicijama iz članka 2. točke (e) Prijedloga o EPPO-u, — pojašnjenje svrhe obrade osobnih podataka u prijedlozima o Eurojustu i EPPO-u u pogledu indeksa, privremenih radnih dosjea i, ako je primjenjivo, drugih dosjea koji sadrže operativne podatke koji uključuju osobne podatke, — uklanjanje iz članka 24. stavka 2. točke (c) Prijedloga o Eurojustu i članka 22. stavka 2. točke (c) Prijedloga o EPPO-u dijela u kojem se navodi da sustav vođenja predmeta olakšava nadzor zakonitosti i usklađenosti s pravilima o zaštiti podataka, te njegovo navođenje u zasebnom stavku, — obrazloženje kategorije podataka „carinski i porezni broj” ili njezino brisanje iz Priloga 2., — dodavanje u članak 37. stavak 3. Prijedloga o EPPO-u odredbu da se službenika za zaštitu podataka obavješćuje o posebnim okolnostima koje opravdavaju neophodnost obrade podataka, te propisivanje u članku 27. stavku 3. Prijedloga o Eurojustu i članku 37. stavku 3. Prijedloga o EPPO-u da se to opravdanje mora propisno evidentirati, — također dodavanje osoba mlađih od 18 godina u posljednju rečenicu članka 27. stavaka 3. i 4. Prijedloga o Eurojustu i u posljednju rečenicu članka 37. stavka 4. Prijedloga o EPPO-u, — brisanje članka 28. stavka 4. Prijedloga o Eurojustu i članka 38. stavka 4. Prijedloga o EPPO-u s obzirom na to da se obveza preispitivanja podataka već spominje u drugom stavku, a preispitivanje ne bi trebao provoditi Europski nadzornik za zaštitu podataka već nadzornik (tj. Eurojust ili EPPO), — dodavanje u članak 28. Prijedloga o Eurojustu i članak 38. Prijedloga o EPPO-u stavka koji propisuje neprekidnu pohranu podataka u sljedećim slučajevima: — kada je potrebno zaštiti interese subjekta podataka kojemu je potrebna zaštita, — kada subjekt obrade podataka osporava njihovu točnost, ono razdoblje koje omogućuje nadzorniku provjeru točnosti podataka, — kada se osobni podaci moraju čuvati kao dokazi, — kada se subjekt obrade podataka protivi njihovu brisanju i umjesto toga zatraži ograničenje njihove uporabe, — dodavanje u Prijedlog o Eurojustu posebne odredbe koja navodi sve izvore informacija koje obrađuje Eurojust, — izmjenu članka 31. Prijedloga o Eurojustu kako bi se osiguralo da Kolegij imenuje službenika za zaštitu podataka, — u članku 31. stavku 2. Prijedloga o Eurojustu i članku 41. stavku 2. Prijedloga o EPPO-u zamjenu formulacije „Kako bi ispunio obveze iz članka 24. Uredbe (EZ) br. 45/2001” formulacijom „Uz obveze iz članka 24. Uredbe (EZ) br. 45/2001”, — propisivanje u članku 31. stavku 3. Prijedloga o Eurojustu i članku 41. stavku 3. Prijedloga o EPPO-u da službenici za zaštitu podataka imaju pristup svim podacima koje obrađuje Eurojust i svim prostorima Eurojusta u izvedbi svojih zadataka, te dodavanje da je takav pristup omogućen u svako doba i bez prethodnog zahtjeva, — dodavanje u članak 31. Prijedloga o Eurojustu i članak 41. Prijedloga o EPPO-u zadatka vođenja registra takvih slučajeva koji utječu na operativne i administrativne osobne podatke koje obrađuje Eurojust, — brisanje članka 32. stavka 4. Prijedloga o Eurojustu i članka 42. stavka 4. Prijedloga o EPPO-u s obzirom na to da su te odredbe već obuhvaćene člankom 20. Uredbe (EZ) br. 45/2001 koja se primjenjuje na Eurojust i EPPO, — brisanje druge rečenice članka 32. stavka 6. Prijedloga o Eurojustu u kojoj se spominje rok jer je suvišna s obzirom na članak 32. stavak 2. Prijedloga o Eurojustu, — brisanje članka 32. stavka 7. Prijedloga o Eurojustu i članka 42. stavka 4. Prijedloga o EPPO-u jer su suvišni s obzirom na Uredbu (EZ) br. 45/2001, — dodavanje u naslov članka 33. Prijedloga o Eurojustu i članka 43. Prijedloga o EPPO-u sljedeće formulacije: „Načini ostvarivanja”, — unošenje pravila o ispravljanju, brisanju i ograničenju podataka koje dostavljaju tijela EU-a u članak 33. Prijedloga o Eurojustu, — zamjenu trenutačne formulacije u članku 34. stavku 1. Prijedloga o Eurojustu i članku 44. stavku 1. Prijedloga o EPPO-u sljedećim: „Eurojust obrađuje osobne podatke na takav način da se uvijek može utvrditi njihov izvor”, — u članku 34. stavku 3. Prijedloga o Eurojustu i članku 44. stavku 2. Prijedloga o EPPO-u odvajanje dviju rečenica u zasebne stavke s obzirom na to da se odnose na drugačije predmete, — izmjenu prve rečenice članka 34. stavka 3. Prijedloga o Eurojustu i članka 44. stavka 3. Prijedloga o EPPO-u radi pojašnjenja odgovornosti, — izmjenu zadnje rečenice članka 36. stavka 1. Prijedloga o Eurojustu i članka 46. stavka 1. Prijedloga o EPPO-u kako bi se osiguralo da Europski nadzornik za zaštitu podataka u najvećoj mjeri uzme u obzir mišljenje nadležnih nacionalnih nadzornih tijela, — dodavanje riječi „uključujući” između „međunarodne organizacije” i „Međunarodna organizacija kriminalističke policije (Interpol)” na kraju članka 38. stavka 1. Prijedloga o Eurojustu, i zamjena formulacije „međunarodne organizacije ili Interpol” formulacijom „međunarodne organizacije uključujući Međunarodnu organizaciju kriminalističke policije (Interpol)” u članku 40. stavku 1. i članku 45. stavku 2. Prijedloga o Eurojustu, — uklanjanje mogućnosti da Eurojust pretpostavi da postoji pristanak država članica brisanjem članka 38. stavka 4. točke (a) Prijedloga o Eurojustu i dodavanjem da se odobrenje mora dati „prije prijenosa” u drugu rečenicu članka 38. stavka 4. Prijedloga o Eurojustu, — dodavanje članku 38. Prijedloga o Eurojustu stavka kojim se zahtijeva prenošenje podataka samo ako se primatelj obveže da će podatke koristiti samo za svrhu zbog koje su preneseni, — dodavanje članku 38. Prijedloga o Eurojustu stavka kojim se zahtijeva vođenje detaljne evidencije o prijenosu osobnih podataka, kao i o osnovama za te prijenose u skladu s člankom 31. stavkom 2. točkom (a) Prijedloga o Eurojustu. Iste preporuke primjenjuju se na članak 56. Prijedloga o EPPO-u, — pojašnjenje naslova poglavlja V. odjeljka II. (Odnosi s partnerima) Prijedloga o Eurojustu i poglavlja VIII. odjeljka II. Prijedloga o EPPO-u, — navođenje u članku 40. stavku 5. Prijedloga o Eurojustu da Eurojust mora razmjenjivati informacije u skladu s odlukom države članice, tijela Unije, treće zemlje ili međunarodne organizacije koja je dostavila te informacije Eurojustu, — dodavanje u uvodne izjave Prijedloga opravdanja za neophodnost automatske i sustavne razmjene informacija među Eurojustom i EPPO-om, — prebacivanje članka 42. stavka 1. u članak 39. u kojem je riječ o suradnji s Europskom pravosudnom mrežom i drugim mrežama u Europskoj uniji koje su uključene u suradnju u kaznenim stvarima, — brisanje iz članka 43. Prijedloga o Eurojustu upućivanja na članak 38. stavak 1. i umjesto toga nabrajanje tijela s kojima Eurojust može sklopiti sporazume o suradnji (treće zemlje i međunarodne organizacije), — navođenje u članku 43. Prijedloga o Eurojustu da taj članak ne dovodi u pitanje uvjete o prijenosu osobnih podataka trećim zemljama i međunarodnim organizacijama koji su propisani odjeljkom IV. Prijedloga o Eurojustu, — dodavanje u članak 44. Prijedloga o Eurojustu da se on primjenjuje ne dovodeći u pitanje članke 40.–42., — dodavanje u članak 44. Prijedloga o Eurojustu i članak 61. Prijedloga o EPPO-u obveze Eurojusta/EPPO-a da objave na svojim internetskim stranicama redovito ažuriran popis institucija i tijela EU-a s kojima razmjenjuju informacije, — brisanje u članku 45. Prijedloga o Eurojustu i članku 61. Prijedloga o EPPO‐u upućivanja na Direktivu (EZ) br. 95/46, i dodavanje u Prijedlog kriterija i postupka koji Komisija mora slijediti pri usvajanju odluke o prikladnosti, — dodavanje zaključno u članak 45. stavak 1. Prijedloga o Eurojustu i članak 61. stavak 1. Prijedloga o EPPO-u da se treba pravodobno savjetovati s Europskim nadzornikom za zaštitu podataka tijekom pregovora o međunarodnim sporazumima između EU-a i treće zemlje ili međunarodne organizacije, a osobito prije prihvaćanja pregovaračkog mandata, kao i prije finalizacije sporazuma, — dodavanje članku 45. stavku 1. Prijedloga o Eurojustu i članku 61. stavku 1. Prijedloga o EPPO-u prijelazne klauzule o postojećim sporazumima o suradnji kojima se reguliraju prijenosi osobnih podataka koje provodi Eurojust, što omogućuje ponovnu ocjenu tih sporazuma kako bi se osigurala njihova sukladnost sa zahtjevima Prijedloga o Eurojustu u roku od najviše dvije godine nakon stupanja na snagu Prijedloga o Eurojustu, — dodavanje u članak 45. stavak 1. Prijedloga o Eurojustu i članak 61. stavak 1. Prijedloga o EPPO-u obveze Eurojusta i EPPO-a da objave na svojim internetskim stranicama redovito ažuriran popis međunarodnih sporazuma i sporazuma o suradnji s trećim zemljama i međunarodnim organizacijama, — izričito dodavanje u članak 45. stavak 2. Prijedloga o Eurojustu i članak 61. stavak 2. Prijedloga o EPPO-u odredbe da se odstupanja ne primjenjuju na česte, masivne ili strukturne prijenose (skup prijenosa) već samo na povremene prijenose, — brisanje članka 45. stavka 2. točke (a) Prijedloga o Eurojustu i članka 61. stavka 2. točke (a) Prijedloga o EPPO-u i navođenje, u njihovu zamjenu, članka 45. stavka 2. točke (c) Prijedloga o Eurojustu odnosno članka 61. stavka 2. točke (c) Prijedloga o EPPO-u za prvo odstupanje, — izmjena članka 45. stavka 3. Prijedloga o Eurojustu i članka 61. stavka 3. Prijedloga o EPPO-u, — propisivanje u članku 45. Prijedloga o Eurojustu i članku 61. Prijedloga o EPPO-u da se svi prijenosi koji se temelje na odstupanjima moraju posebno evidentirati.